2024. február 12-én benyújtott kereset – Solidexpert Polska kontra EUIPO (woodexpert)
(T-68/24. sz. ügy)
Az eljárás nyelve: angol
Felek
Felperes: Solidexpert Polska sp. z o.o (Krakkó, Lengyelország) (képviselő: M. Krekora ügyvéd)
Alperes: az Európai Unió Szellemi Tulajdoni Hivatala (EUIPO)
Az EUIPO előtti eljárás adatai
A vitatott védjegy: woodexpert szóvédjegy Európai Uniót megjelölő nemzetközi lajstromozása – 1 707 311. sz. védjegybejelentés
A megtámadott határozat: az EUIPO negyedik fellebbezési tanácsának 2023. december 13-án hozott határozata (R 1788/2023-4. sz. ügy)
Kereseti kérelmek
A felperes azt kéri, hogy a Törvényszék:
helyezze hatályon kívül a megtámadott határozatot annyiban, amennyiben az elutasította a fellebbezést és helybenhagyta a woodexpert nemzetközi lajstromozásának megtagadását a 9. osztályba tartozó alábbi áruk tekintetében:     számítógépes szoftveralkalmazások, letölthető; számítógépes programok; operációs rendszer programok számítógépekhez, számítógépes programok, letölthető; számítógépes programok, rögzített; valamint a 42. osztályba tartozó alábbi szolgáltatások tekintetében: számítógépes szoftver frissítése; szoftver mint szolgáltatás; számítógépes programok sokszorosítása; mérnöki szolgáltatások; számítógépes szoftverek bérbeadása; belsőépítészeti tervezés; bútortervezés; ipari művészeti tervezés; ipari művészeti tervezéssel kapcsolatos szolgáltatások.
az EUIPO-t kötelezze a Törvényszék előtti eljárás költségeinek viselésére.
Jogalapok
Az (EU) 2017/1001 európai parlamenti és tanácsi rendelet 7. cikke (1) bekezdése b) pontjának és 42. cikke (1) bekezdésének megsértése;
az (EU) 2017/1001 európai parlamenti és tanácsi rendelet 42. cikkének (2) bekezdésével és az (EU) 2018/625 felhatalmazáson alapuló bizottsági rendelet 70. cikkének (2) bekezdésével összefüggésben értelmezett 2018/625 felhatalmazáson alapuló bizottsági rendelet 27. cikke (1) bekezdésének megsértése.
____________